**Ekstraordinært årsmøte og vårmøte for Solvang kolonihage avd 4**

**Lørdag 21.april 2018 kl 13, på Felleshuset, avd 4**

* Åpning og konstituering

Styreleder Kristin Standal ønsket velkommen, og orienterte om at årsregnskap er ikke på plass, slik at det ikke skulle stemmes over noe. 56 hytter var representert på møtet.

* Presentasjon av styremedlemmene.
* Ønsket velkommen til to nye (rekke)hytteeiere.
* Et minutt stillhet for to kolonister som gikk bort i løpet av vinteren, Tor Halbo og Lars Brekke.
* Kasserer Nils Helge Hjelme orienterte om ulike årsaker til hvorfor årsregnskapet ikke var klart til ekstraordinært årsmøte slik det skal. Skyldtes blant annet tekniske utfordringer.
* Kasserer la frem budsjettet for 2018. (Se eget vedlegg)

Varslet at medlemsavgiften har stått stille i mange år, og at styret må vurdere å øke denne for å ha nok inntekter. En stund fremover berger vi oss på penger fra kloakkfondet.

Oppfordring fra salen om at medlemmene bør få en grundigere gjennomgang/orientering om kloakkfondet. Særlig siden så stor andel av budsjettet baserer seg på disse inntektene (nesten 1/3). Noe må gjøres når denne inntekten forsvinner.

Spørsmål/ønske fra salen om at fjorårets budsjett også er vedlagt når budsjettet presenteres, særlig når ikke regnskapet er klart.

Det ble kommentert fra salen at det trolig er satt av et for lite beløp hvis lekeplassen skal oppgraderes. Samtidig ble det sterkt advart mot å be om kommunal støtte, særlig nå i tiden før ny kontrakt skal forhandles. På den annen side, ble det innvendt, kan det være positivt å synliggjøre at plassen brukes av nabolaget, barnehager etc. Forslag om at lekeplassen bør inn som et fellesarbeid, evnt en egen komite?

* Styreleder informerte om endringene i styret, som følge av nestlederes bortgang.

**Vårmøtet**

* Styreleder takket spesielt de to kolonistene Kjell Fjeldstad og Stein Halvorsen for jobben som er gjort med å oppgradere toalettene.

Styreleder orienterte om vinterens aktiviteter:

* Det skrives infobrev etter hvert styremøte.
* Glitre har i vinter jobbet med å skifte strømnett. SU skal gå en runde nå for å sjekke om jobben er gjort tilfredsstillende, og om det er behov for ytterligere arbeider. Det er felles infrastruktur som er skiftet. Ikke ledninger fra hyttene ut til stamnettet. Dette blir et tema på felles årsmøte for SU.

Spørsmål fra salen om stolpene skulle skiftes, de virker gamle og skeive? Styreleder fortalte at de er sjekket med råtehund (!) og at en stolpe er skiftet.

Kommentar fra salen: Stolpene fra gamle dager er superkvalitet. Dumt å bytte hvis ikke det er behov.

En kolonist erfarer at sikringene går oftere etter omleggingen. Ble oppfordret til å ta direkte kontakt med styret el SU.

* Orienterte om kontaktskjemaet som er sendt ut og som alle bør fylle ut - men det er frivillig å svare på noen av spørsmålene. Kretsen vil at vi kartlegger endel ulike ting frem mot kontraktsforhandlingen med kommunen, og skjemaet er blant annet en del av det – som for eksempel kloakk/gråvann. Brannetaten har også henvendt seg til oss med ønske om tilsyn av piper/ildsteder.
* En av de større oppgavene/dugnadene i løpet av sommer må bli å vaske, skrape, male huset utvendig.
* Styret jobber videre med hvordan Cafe Utsikten kan oppgraderes.
* Ønsker å gjeninnføre åpen styrehalvtime, der medlemmer kan komme med spørsmål og kommentarer eller bare ta en kaffe med to av styremedlemmene. Starter 22.mai kl 17.30.

Oppfordring fra salen om å legge ut en påminnelse før styremøtene på Facebook dagen før e.l.

* Prioritering ved hyttesalg: 50 prosent familier med barn under 13 år, og 50 prosent ordinær venteliste.
* Styremedlem Torild Olufsen orienterte om takstsystemet og de nye takstreglene fra 2016. Samme regelverk gjelder for hele Oslo, inkl. hyttetorget. Det ble oppnevnt en egen takstkomite i fjor, den fortsetter i år - i tillegg til egen takstmann. Prisen reguleres i januar hvert år. Alle involverte komiteer og styret skal ha en gjennomgang mandag 7.mai om takstreglene.

Det ble kommentert fra salen at man også hadde takstkomite tidligere, men da sammen med byggekomiteen. Det ble også kommentert at takstreglene ligger på hjemmesiden til avd 4.

* Torild Olufsen orienterte om Kringsjånett, der vi får sesongabonnement for 183 pr mnd. Hun beklaget at en del kolonister har fått regninger fra Get i det siste. Ta kontakt med Torild hvis det er problemer/uklarheter. Det ligger nå oppdatert og riktig info på Solvang4s nettsider v/Lars Ivar Glenne. Ligger under "informasjon".
* Styreleder orienterte om lave tv-kabler som har vært et problem i noen avdelinger. SU skal gå en befaring sammen med entreprenøren fra Kringsjånett for å se. Vet noen om noen, så gi beskjed til styret.
* Styremedlem Omar Pettersen orienterte om parkeringsplassen, der det nå står sju kolonister på venteliste. Plassen skal oppgraderes og måles opp på nytt, ingen nye plasser blir gitt før det er klart. Viktig at folk ikke parkerer der når det skal gjøres arbeid.

Styret vurderer et system slik at vi kan få større fleksibilitet på p-plassen - både kortsiktig og mer langsiktig. Oppfordrer de som har plass til å bruke den, og ikke ta opp plass i Nordbergveien.

Det var støtte fra salen til å se på systemet, det står altfor mange plasser tomme gjennom store deler av sommeren.

Spørsmål fra salen om det er mulighet for ytterligere p-plasser, på vestsiden? Ifølge kretsen har vi mange plasser, og det er neppe klima for å få flere.

Spørsmål om styret har vurdert el-bil-ladning? Det har ikke styret, men tar det med videre.

* Karina Hellum er nytt medlem fra avd 4 i kretsstyret. Hun presiserte at kretsen forvalter leieavtalen med Oslo kommune, og den viktigste jobben nå er å forhandle avtalen med kommunen før 2025. Det er viktig å være «musikalske», det er et politisk klima nå for urbant landbruk o.l. og det er viktig at vi oppfyller miljøforpliktelsene. Kretsen har god økonomi, fordi det er mange på venteliste. Penger skal brukes på profilering. Kan få bankgaranti fra kretsen. Arbeidet med en handlingsplan er påbegynt. Ekeberg-hyttene/Brannfjellhyttene vurderes fortsatt som nye kolonihagehytter.

Forslag fra salen om at lekeplassen vår kan brukes som profilering, slik at det kanskje er mulig å søke penger fra kretsen til det? Det ble opplyst at avd 4 for 20 år siden (?) - fikk penger (50.000?) til dette.

* Styreleder informerte kort om SU som forvalter strømnett, jordleie, vann og kloakk. På årsmøtet i slutten av mai stiller avd 4n med 4 representanter.
* Styremedlem Carine Fløystad orienterte om de to Facebook-tilbudene: «Solvang 4-folk» er en lukket gruppe internt for kolonistene på avd 4, der vi kan diskutere og dele og legge ut bilder. «Solvang Kolonihage Avdeling 4» er en åpen side der vi kan reklamere og invitere og dele med alle som har likt siden. Nettsiden «www.solvang4.no» har masse informasjon – års-hjul, nyheter, ordensregler, byggeforskrifter osv.
* Det jobbes med en ny SMS-løsning. Foreløpig sender Lars Ivar Glenna ut meldinger på vegne av styret fra sitt private nummer.
* Sekretær Trine Bråthen orienterte om komitearbeidet, og understreket at alle kolonihytte-eiere er forpliktet til minst ti timers pliktarbeid i den komiteen de tilhører, i tillegg kommer vask av toaletthus og en vakt på Cafe Utsikten annet hvert år. Noen kolonihager ilegger en bot hvis pliktarbeidet ikke blir gjort, det vil avd 4 gjerne unngå. Det er små endringer i komiteene i år, mer informasjon kommer. Det er mangel på villige komiteledere. Ifølge vedtektene er alle forpliktet til å ta på seg verv. Dugnader kommer i tillegg til pliktarbeidet. Vi ønsker å kartlegge hvem som ikke deltar.
* Nestleder Heidi Vestala orienterte om dugnad på Felleshuset allerede onsdag 25. april. Neste dugnad er 5.mai. Dugnader er viktig og sosialt. Andre arrangementer i regi av festkomiteen er to quizkvelder, barnefest og St.Hansfest 23.juni og fårikålfest til høsten. I fjor ble det på «privat» initiativ holdt gatefest i Poppelveien for alle. Styret oppfordrer alle til å ta initiativ til egne sosiale aktiviteter, flere gatefester, grillkveld utenfor Cafe Utsikten osv.

**Ordet fritt:**

Spørsmål om arbeidet ved anlegget utenfor hagen som pågår døgnet rundt. Avd 4 har ikke fått nabovarsel eller annet informasjon.

* Styret skal etterlyse dette.

Kommentar om at anslagsvis 1/3 av kolonistene bruker hyttene veldig lite, og med de lange ventelistene er dette lite heldig. Noen avdelinger sender ut et brev om at hytten er lite i bruk.

* Det sittende styret har, i likhet med tidligere styrer, ønske om å følge opp dette.

Oppfordring fra salen til å spørre de som ikke deltar på dugnad om hvorfor de ikke deltar. Ønsker man ikke å delta på dugnad eller å være på hytta, så kanskje man tenker seg om/motiveres til enten deltagelse eller å selge, ved direkte henvendelse.

Kommentar om at dette er gjort før, se på hva som er gjort tidligere, om det finnes en historikk. Men, det er litt uklart hvilke midler som kan tas i bruk/hvilke sanksjoner som finnes.

Stemning i salen for å «stramme til». Kolonistene i avd 4 ønsker en aktiv hage, med medlemmer som bidrar.

Vi sees til dugnad lørdag 5.mai og medlemsmøte med påfølgende quiz tirsdag 12.juni!

Kristin Standal, Heidi Vestala, Nils Helge Hjelme,

Carine Fløystad, Torild Olufsen, Omar Pettersen,

Trine Bråthen,